Document ID: 32005R1754

KOMISIJOS REGLAMENTAS (EB) Nr. 1754/2005
2005 m. spalio 26 d.
nukrypstantis nuo Reglamento (EB) Nr. 796/2004 nuostatų dėl 21 straipsnio taikymo Prancūzijos užjūrio departamentuose 2005 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c dalį,
kadangi:
(1)
2004 m. balandžio 21 d. Komisijos reglamento (EB) Nr. 796/2004, nustatančio išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (2), 21 straipsnyje numatomi pavėluoto pagalbos paraiškos pateikimo atveju taikomi sumažinimai.
(2)
Prancūzijos valdžios institucijos informavo Komisiją, kad keturiuose Prancūzijos užjūrio departamentuose ūkininkams laiku nebuvo pateikta informacija apie plotus, kuri jiems reikalinga 2005 m. bendrajai paraiškai paruošti pagal Reglamento (EB) Nr. 796/2004 11 straipsnį. Todėl ūkininkai negalėjo pateikti savo bendrosios paraiškos iki numatytos 2005 gegužės 15 d.
(3)
Todėl tikslinga netaikyti Reglamento (EB) Nr. 796/2004 21 straipsnyje numatytų sumažinimų Prancūzijos užjūrio departamentų ūkininkams, kurie pateikė paraiškas vėliausiai po mėnesio, kai informacija tapo jiems žinoma.
(4)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 796/2004 21 straipsnio 1 ir 2 dalyse numatytas 1 % sumažinimas už vieną darbo dieną nebus taikomas bendrosioms paraiškoms arba jų pataisoms, kurios buvo pateiktos iki:
-
2005 m. birželio 6 d. - kompetentingoms Prancūzijos Gvianos institucijoms,
-
2005 m. birželio 19 d. - kompetentingoms Martinikos institucijoms,
-
2005 m. birželio 24 d. - kompetentingoms Reuniono institucijoms,
-
2005 m. birželio 27 d. - kompetentingoms Gvadelupos institucijoms.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 26 d.

Labels: 19
5
6
18
15